CELEX: 32019D2211
Language: sl
Date: 2019-12-19 00:00:00
Title: Izvedbeni sklep Komisije (EU) 2019/2211 z dne 19. decembra 2019 o spremembi Izvedbenega sklepa (EU) 2018/2031 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (Besedilo velja za EGP)

23.12.2019   
               
               
                  SL
               
               
                  Uradni list Evropske unije
               
               
                  L 332/157
               
            
         IZVEDBENI SKLEP KOMISIJE (EU) 2019/2211
         z dne 19. decembra 2019
         o spremembi Izvedbenega sklepa (EU) 2018/2031 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     Izvedbeni sklep Komisije (EU) 2018/2031 (2) se uporablja od datuma, ki sledi datumu, na katerega se za Združeno kraljestvo in v njem prenehata uporabljati Pogodbi, razen če je do navedenega datuma začel veljati sporazum o izstopu. Sklep preneha veljati 30. marca 2020.
                  
               
                     (2)
                  
                  
                     Evropski svet je 29. oktobra 2019 v soglasju z Združenim kraljestvom sprejel Sklep (EU) 2019/1810 (3) o podaljšanju obdobja iz člena 50(3) Pogodbe o Evropski uniji do 31. januarja 2020. Zaradi tega dodatnega podaljšanja obdobje uporabe Izvedbenega sklepa (EU) 2018/2031 ne bi bilo dovolj dolgo, da bi se klirinškim članom in strankam s sedežem v Uniji zagotovila potrebna pravna varnost in predvidljivost, če Združeno kraljestvo izstopi iz Unije brez sporazuma.
                  
               
                     (3)
                  
                  
                     Na dan 31. decembra 2018 je neporavnani nominalni znesek izvedenih finančnih instrumentov OTC na svetovni ravni znašal več kot 500 bilijonov EUR, pri čemer so obrestni izvedeni finančni instrumenti predstavljali več kot 75 % tega zneska, valutni izvedeni finančni instrumenti pa skoraj 20 %. Približno 30 % vseh izvedenih finančnih instrumentov OTC je denominiranih v eurih in drugih valutah Unije. Trg za centralni kliring izvedenih finančnih instrumentov OTC je zelo koncentriran, zlasti trg za centralni kliring obrestnih izvedenih finančnih instrumentov OTC, denominiranih v eurih, od katerih se za več kot 90 % opravi kliring prek ene CNS s sedežem v Združenem kraljestvu. Leta 2017 je bil v tej CNS opravljen kliring za 97 % obrestnih izvedenih finančnih instrumentov OTC, denominiranih v eurih, kar kaže na to, da udeleženci na trgu sprejemajo ukrepe za pripravo na izstop Združenega kraljestva.
                  
               
                     (4)
                  
                  
                     Vendar razlogi, na katerih temelji Izvedbeni sklep (EU) 2018/2031, ostajajo nespremenjeni. Zlasti so še vedno prisotna morebitna tveganja v zvezi s finančno stabilnostjo Unije in njenih držav članic v primeru izstopa brez sporazuma, ki bodo verjetno še naprej prisotna tudi po 30. marcu 2020. Poleg tega potrebujejo klirinški člani in stranke s sedežem v Uniji pravno varnost in predvidljivost za dovolj dolgo obdobje po morebitnem izstopu Združenega kraljestva iz Unije brez sporazuma. Vendar pa še vedno obstajajo razlogi za omejeno trajanje navedenega sklepa, zlasti v zvezi z negotovostjo glede prihodnjega razmerja med Združenim kraljestvom in Unijo ter morebitnih učinkov na finančno stabilnost Unije in njenih držav članic ter na celovitost enotnega trga. Trajanje Izvedbenega sklepa (EU) 2018/2031 bi zato moralo ostati omejeno.
                  
               
                     (5)
                  
                  
                     Izvedbeni sklep (EU) 2018/2031 bi bilo zato treba spremeniti, da se določi obdobje uporabe enega leta.
                  
               
                     (6)
                  
                  
                     Komisija bo v obdobju uporabe Izvedbenega sklepa (EU) 2018/2031 še naprej spremljala, ali so pogoji za navedeni sklep še vedno izpolnjeni.
                  
               
                     (7)
                  
                  
                     Ob upoštevanju sprememb Uredbe (EU) št. 648/2012, ki sta jih sprejela Evropski parlament in Svet in ki bodo začele veljati pred prenehanjem veljavnosti tega sklepa, bo vsak morebitni nadaljnji sklep upošteval pogoje in spremembe na finančnih trgih ter izpostavljenost klirinških članov in strank s sedežem v Uniji tveganju koncentracije, ki ga predstavljajo CNS s sedežem v Združenem kraljestvu. Če se bo štelo, da taka izpostavljenost škoduje finančni stabilnosti Unije, bi se lahko z vsakim morebitnim nadaljnjim sklepom poskušalo zmanjšati sistemsko tveganje za Unijo z omejitvijo dostopa teh klirinških članov in strank do nekaterih produktov, dejavnosti ali storitev, ki jih zagotavljajo CNS s sedežem v Združenem kraljestvu. V zvezi s tem namerava Komisija najkasneje šest mesecev pred iztekom roka sporočiti svoje namene.
                  
               
                     (8)
                  
                  
                     Ta sklep bi moral začeti veljati takoj, da se zagotovi pravna varnost za klirinške člane in stranke s sedežem v Uniji.
                  
               
                     (9)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Četrti odstavek člena 2 Izvedbenega sklepa (EU) 2018/2031 se nadomesti z naslednjim:
            
               „Veljati preneha eno leto po datumu iz drugega odstavka.“
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 19. decembra 2019
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Izvedbeni sklep Komisije (EU) 2018/2031 z dne 19. decembra 2018 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (UL L 325, 20.12.2018, str. 50).
         
            (3)  Sklep Evropskega sveta (EU) 2019/1810, sprejet v dogovoru z Združenim kraljestvom, z dne 29. oktobra 2019 o podaljšanju obdobja na podlagi člena 50(3) PEU (UL L 278 I , 30.10.2019, str. 1).